b"\n_START_ARTICLE_\nQuatre Columnes\n_START_SECTION_\nConstrucci\xc3\xb3\n_START_PARAGRAPH_\nLes columnes formaven part d'un projecte d'urbanitzaci\xc3\xb3 de la muntanya de Montju\xc3\xafc que Puig i Cadafalch va presentar el 1915, amb l'objectiu de celebrar una exposici\xc3\xb3 el 1917 centrada sobre el tema de l'electricitat i les ind\xc3\xbastries el\xc3\xa8ctriques. Volia presentar Barcelona al m\xc3\xb3n com a capital del Mediterrani, i Catalunya com un pa\xc3\xads amb un govern modern, la Mancomunitat. El projecte es va desestimar per\xc3\xb2 Puig i Cadafalch el va tornar a presentar amb vistes a l'Exposici\xc3\xb3 Universal de 1929. Es van construir el 1919 i van ser la primera construcci\xc3\xb3 de tota la zona._NEWLINE_Les columnes, situades a la pla\xc3\xa7a de les Belles Arts, havien de representar Catalunya: la columnata representaria l'her\xc3\xa8ncia grega i un edifici amb c\xc3\xbapula homenatjaria l'her\xc3\xa8ncia romana. El projecte global havia de tenir el seu moment \xc3\xa0lgid com a eix central de la futura Exposici\xc3\xb3 Universal de 1929. _NEWLINE_Les columnes van ser un dels primers elements a construir-se durant el proc\xc3\xa9s d'urbanitzaci\xc3\xb3 de la muntanya. Es van construir amb maons arrebossats que imitaven la pedra i tenien 20 metres d'al\xc3\xa7ada i 2,5 metres de di\xc3\xa0metre. L'arquitecte tenia pensat coronar-les amb 4 figures representatives, quatre vict\xc3\xb2ries alades, projecte que no es va arribar a realitzar.\n_START_SECTION_\nEnderrocament\n_START_PARAGRAPH_\nEl pas del temps deix\xc3\xa0 obsolet l'objectiu de dedicar l'exposici\xc3\xb3 exclusivament a les ind\xc3\xbastries el\xc3\xa8ctriques, i el 1925 es va decidir que es denominaria Exposici\xc3\xb3 Internacional de Barcelona. El canvi d'objectiu f\xc3\xa9u que es reorganitz\xc3\xa9s l'exposici\xc3\xb3 dedicant-la a tres vessants: la ind\xc3\xbastria, els esports i l'art. En aquest nou per\xc3\xadode Puig i Cadafalch va ser relegat per les seves idees catalanistes i la seva vinculaci\xc3\xb3 amb la Mancomunitat, i l'organitzaci\xc3\xb3 recaigu\xc3\xa9 en mans del marqu\xc3\xa8s de Foronda. Pere Dom\xc3\xa8nech i Roura va ser nomenat director de les obres._NEWLINE_Les columnes van ser enderrocades l'any 1928, poc abans d'una visita de Primo de Rivera a la ciutat. Durant la seva dictadura va ordenar eliminar sistem\xc3\xa0ticament tots els s\xc3\xadmbols p\xc3\xbablics de catalanisme, per tal que no tinguessin el ress\xc3\xb2 medi\xc3\xa0tic que podia donar-los l'Exposici\xc3\xb3 Universal de 1929, que havia de tenir lloc a Montju\xc3\xafc. _NEWLINE_La seva dictadura fou molt agressiva vers el catalanisme, i fins i tot va arribar a modificar els noms de molts pobles: els va castellanitzar i en va arrencar els cartells dels carrers escrits en catal\xc3\xa0. Pel mateix motiu la dictadura va anomenar finalment Poble Espanyol el complex que s'havia de dir Iberona, en homenatge als ibers, primers pobladors de les terres catalanes, i va donar el nom de pla\xc3\xa7a d'Espanya a la pla\xc3\xa7a des d'on accedia al recinte de l'exposici\xc3\xb3. Tamb\xc3\xa9 va fer col\xc2\xb7locar dues torres venecianes a l'entrada. _NEWLINE_Amb el temps, Franco fins i tot va arribar a inhabilitar Puig i Cadafalch com a arquitecte.\n_START_SECTION_\nAltres construccions\n_START_PARAGRAPH_\nEl 1999 la Universitat Aut\xc3\xb2noma de Barcelona va aixecar l'escultura Columnes de Bellaterra al campus de Bellaterra en homenatge a les de Puig i Cadafalch. S\xc3\xb3n obra de l'escultor valenci\xc3\xa0 Andreu Alfaro."